Elogiu de s’istirpe Savoia 
E in generale de sos chi hana 
cuncurtu pro s’unione e s’indipendenza 
de s’Italia 

Introduzione - A sos Poetas 
  
Poetas pro s'Italicu valore 
Cantade vivamente innos de gloria 
Applaudinde s'acchistadu onore 
Ch'est dilgnu 'e registrare in dogni istoria 
  
Cantade ch'hat perdidu brama e borìa 
Su barbaru vandalicu invasore. 
Tales chi ogni mannu ogni minore 
Serbet imperitura sa memoria 
  
Permittide ch'in mesu a sos cuntentos 
Pro signu chi a sa patria hapo istìmas, 
A bois ch'hazis profundos talentos 
  
Bos cunsagro custas poveras rimas 
Pro elogiare sos chi sunt intentos 
A bideas leales pius sublimas. 
  
Argumentu 
  
Ecco chi su momentu est arrivadu 
D'aer sa grande Vittoria in manu 
Vívat pro custu s'italicu istadu 
E i su nostru potente sovranu 
Vivat egualmente ogni alleadu 
Cun sos ch’hant fattu fronte a su tiranu 
Ch'impegnados si sunu in cust’ímpresa 
E ana resu sa Patria difesa. 
  
Italia terra 'e dulze incantu 
Eden deliziosu in su valore 
Osserva cantu sarnbene e piantu 
C'hat bagnadu pro culpa 'e s'invasore 
Como cuntenta parlada cun vantu 
A chie sempre tentu t'hat amore 
Ch'est bistada s'istirpe Savoiarda 
Istirpe d'eroisrnu pius gagliarda. 
  
Cust'istirpe est bistada intenta e fida 
Pro ti difendere sende a malu puntu 
Ma est bistada sempre persighida 
Da sos nemigos cun gherras assuntu 
E magnanimamente resistida 
S'est finas chi sas legas hat disgiuntu 
De tanta istraniera invasione 
Pro dare a tie sa riunione. 
  
Non tratto de s'antigu fundamentu 
De custa generosa nazione 
Ma da s'epoca a su risorgimento 
Ch'iniziesit sa redenzione 
O siat dae cando iscopu hat tentu 
Su passu de sa liberazione 
Elogende sos tuos difensores 
Chi sun bistados sos benefattores. 
  
Fin’a su milli ottighentos trintunu 
Dae su mottu e su carbonanismu 
Certas provincias rivoltadas sunu 
Pro costituire su liberalismu 
Ma trionfare non podet niunu 
Cun su dominiu e su vandalismu 
Ca cun catturas, mortes e saccheggios 
Sos austros appagant sos aggreggios. 
  
E pro immensos annos cattivados 
Sun sos Italos da sos Invasores 
Han s'idea de benner liberados 
Ma non bastant sas forzas e vigores 
Sos chi reggent sos minores istados 
Sos prus sunt de Vienna fautores 
Sunt sos Italianos troppu offesos 
Ma pro sa forza supportant sos pesos. 
  
Poi su barantotto iscoppiada 
Si este sa riforma italiana 
Pro liberare sa zente aggravada 
Dae sa dominanzia tirana 
Carlo Alberto impugnesit s'ispada 
Contra s'invasione austriana 
Cun magnanimidade e cun potenzia 
Fundat sas gherras de s'indipendenzia. 
  
Si movet cun s'idee 'e liberare 
S'istadu oppressu dae s’inumanu 
E valorosamente in su gherrare 
Trionfat a Goitu e Manzabanu 
Solet Borghetto e Valeggio leare 
E a Pastrengo cun potente manu 
Binchet Santa Lucia e Peschiera 
Cun sa tricolorada bandiera. 
  
In medas puntas s'Austria canaglia 
Carlo Alberto forte hat aterradu 
Pustis sa grande forza e sa plebalia 
Li leat cantu haiat achistadu 
E a Novara cedit sa battaglia 
E a su tronu hat su fizu abdicadu 
Su segundu Vìttorio Emanuele 
Ch'e Savoia fit duca fidele. 
  
Intantu s'armistizio fatesit 
Vittoriu cun liberale idea 
In su chimbantachìmbe s'aumesit 
In alleanza e partit a Crimea 
Grand'onore in battaglia acquistesit 
E l'hamirat sa-tetra europea, 
S'esalta puru s'esercitu sardu 
Cun provas d'eroismu e de azzardu. 
  
In su chimbantanoe cun fervenzia 
A s'alleare cun sa Francia attendet 
E i sas gherras de s'indipendenzia 
Vittoriu cun animu riprendet 
Battit s'austriaca prepotenzia 
E isconfitta a Palestro la rendet 
A Solferinu e Magenta cun gloria 
E San Martino hat grande vittoria 
  
Che discazzat   dae sa Lombardia 
S'invasione austra tirana 
E cun grande valore e simpatia 
Conquistat Emilia e Toscana 
E cun solu mill'omines ebbia 
Binchesit s'isoletta Siciliana 
Atterrit sos Borbones chi dan rabbia 
In Sicilia, Napoli e Calabria. 
  
In su sessantases torrat in gherra 
Cun s'invasore solitu tiranu 
Dende battaglia per mare e per terra 
Vittoriu Veneto hat in manu 
Faghet sa paghe sena cuntierra 
E lu proclamat Re Italianu 
In su settanta conchistat a Roma 
E i s'Italia est già unida insoma 
  
E cun custu s'impresa hat concluidu 
Vittoriu s'eroe Savoiardu 
Cun haer debelladu e aterridu 
A s'invasore inimigu e testardu 
C'hat continu s'Italia opprimidu 
M su valore e su regnante Sardu 
L'at posta in libertade e l’at unida 
Da moriburida l'hat torrada in vida. 
  
Bat ancora charc'atera regione 
Chi toccat a s'istadu Italianu 
E d’est suta sa dominazione 
De barbaricu imperiu estranu 
Ma de custu sa liberazione 
S'isperat chi no est tantu lontanu 
Pro chi si vivet s'istirpe sabauda 
Unit s'istadu e reprimit sa frauda. 
  
Intantu pensat de organizzare 
Vittoriu s'Istadu cun fervore 
Sas finanzas procurat riordinare 
Faghet mezoros che benefattore 
Abberzesit tribaglios de ammirare 
Chi nd'est cuntentu dogni abitadore 
Pro cust'in tottu s'Italicu Istadu 
Est su Re galant'omine giamadu. 
  
E sighit a regnare in allegria 
Vittoriu che nobile Sovranu 
Pustis de una breve maladia 
Morit in Roma che bonu cristianu 
Est resentidu in dogni parte e via 
Grande luttu hat s’Istadu Italianu 
Chi da dogni ala coronas de laru 
L'offrin bagnadas de piantu amaru. 
  
Benit Umberto primu postu in tronu 
Pro esser de s'Italia Regente 
Est d'indole leale, gratu e bonu 
Su regnu tenet pacifìcamente 
S'ottantachimbe diventat padronu 
D'Eritrea Colonia potente 
Acquistende unu vastu dominiu 
In Massaua in su regnu Abissiniu. 
  
Est de caritativu bonu coro 
Cun sa zente afflitta e affannada 
Chi da su maremotu in domo insoro 
Si restesit effranta  ruinada 
Benevole offrende prata e oro 
Succurret cussa zente isventurada 
E in su regnu sou totalmente 
Rispettad'est da levante a ponente. 
  
Ma persighidu dae s'anarchia 
Est su bonu Monarca dogni istante 
Prima po lu occhire a ingannia 
Li tentesit su colpu Passanante 
Segundamente in pubblica via 
Li tirat Acciarito su birbante 
Pustis Bresci s’infame regicida 
Send'in Monza truncadu l’hat sa vida. 
  
O acerbu terribile dolore 
Ch'est bider su Sovranu assassinadu 
Cuddu chi a'Custoza cun fervore 
Sa vida hat po sa Patria affrontadu 
Cuddu chi succurriat cun amore 
A ogni poveritu isfortunadu 
Cuddu chi consmesit sa persone 
Pro su bene de sa sua Nazione. 
  
Est Vittoriu terzu successore 
De s'italicu regnu proclamadu 
Chi a sa nazione hat grand'amore 
E bramat render felice s’Istadu 
Imitat a su giagiu in su valore 
Totu a s'eroismu dedicadu 
Tenet amore patrìu fervente 
Istimat totu indistintamente 
  
Benit chi sa Turchia su rispettu 
Hat segadu a sos Italianos 
Vittoriu ‘e s’offesa est inchiettu 
E li domandat cun motivos sanos 
De li zeder in bonas su derettu 
Chi in Libia tenian sos Romanos 
Su Sultanu li negat che ingratu 
E Vittorio mandat s’ultimatu. 
  
Movet tando sa truppa italiana 
Contra de sa Turchia andende armada 
E a su primu attaccu chi li dana 
Benit Tripoli subitu occupada 
Sighit sa gherra cun forza sovrana 
E semper sa vittoria esaltada 
Bessesit pro su sacru tricolore 
Acquistende imperituru onore. 
  
In dogni attaccu e cumbattìmentu 
S’Italia tenzesit sa vittoria 
Ei su gra Sultanu in fallimentu 
S’incontrat c’hat perdidu briu e boria 
Bindighi meses de battaglia hat tentu 
E mai unu triunfu pro memoria 
Non tenzesit su turcu bruttu e vile 
A fronte de s’esercitu civile. 
	
E cale pius gloria e onore 
Podet tenner s'istella Savoiarda 
Chi cun d'unu esercitu minore 
Cumpostu 'e zente italiana e sarda 
Cun magnanimidade e cun valore 
Hat leadu a su turcu sa cuccarda 
Conquistende insomma senza ismania 
Sa Cirenaica e Tripolitania 
  
Ponner s' italianu a paragone 
Cun sa forza chi hat su turcu in terra 
Est comente a ponner un'anzone 
A fronte e su leone andende in gherra 
E puru cuss’anzone a su leone 
L'hat divisu su coro perr’a perra 
La rendet ísconfittu in sa battaglia 
Lassendulu senz’ungia nè iscaglia. 
  
Pustis de duos annos alleadu 
S'est cun Russia, Francia e Inghílterra 
D'entusiasmu Vittorio armadu 
Pro lìberare s’Italica terra 
Ch’Austria s'aiat usurpadu 
Ecco chi contr’issa enit in gherra 
Cun magnanimu coro e cun criteriu 
Andat a fronte ‘e cussu grande imperiu. 
  
S’attacan con esercitos armados 
Pro difender sa terra ereditaria 
Muraglias, fortes e reticulados 
Sos nostros che los pesan totu in aria 
Benin medas terrinos occupados 
In s’accanida lotta sanguinaria 
E perdet s’austriaca canaglia 
Armas materiales vettovaglia. 
  
A chentos e a mizzas presoneris 
Faghen sos nostros milites famosos 
E che bonos vatentes gherreris 
Si distinguen sos sardos coraggiosos 
Pro sa patria gherran volonteris 
Binchen sos logos: prus perigulosos 
Non timet fogu ne arma bianca 
Isveltos cumbattinde a destra e manca 
  
E continuat s'armada italiana 
A lis leare ogni posizione 
Lean Ledro, Terragnolo e Sugana 
Borgo cun Fassa, Tenezza, Daone 
Adamello, Peuma e Col di Lana, 
Marmolada, Selze e Monfalcone, 
Cristallo, Lucinico e Monte Nero, 
Zagora, Dogna, Tolminu e Arsiero. 
  
Montasio, Modrea e Cervignanu 
Aquileia e Santamaria 
Gosmagon, Sabotino est puru in manu 
Plezzo, Gradisca e Santa Lucia 
Magnaboschi e calchi altipianu 
Castagnevizza e ancora Istria 
E Monte Cuccu cun Monte Cimone 
Triunfende in ogni occasione 
  
Binchesit Carso Cadore e Trentinu 
E in Isonzo s’armada italiana 
Ala Stringo, Pieve e Tesinu 
Costrozza Caporetto e Moncesina 
Asiago, Fiera e San Martino 
Le Merle, Pau, Ampezzo e Cortina 
Gorizia, Toffana e Modreizza, 
Moso cun Monte Santu e Bainsizza. 
  
B’ordin sos inimigos tradimentu 
Passende a Caporetto cun ingannu 
E rinvaden senza cumbattimentu 
S'acquistadu oltre duos annos 
Vittoriu pro cussu discuntentu 
In sè cuncentrat prus rancores mannus 
E si disponet issu de leare 
Su cumandu ’e sas truppas pro affrontare. 
  
Arriscat pro sa patria sa vida 
Vittoriu cun animu e decoro 
Pro chi sa traitora zente infida 
Sonore si. l'hat bendìdu pro s'oro 
E disonorat sa gioventude ardida 
Custa canaglia fingida che rnoro 
Chi s'Italia nostra valorosa 
Restat arrancorida e birgonzosa. 
  
Faghet in su Piave resistenzia 
S’armada italiana cun cumpassu 
E i s’austriaca prepotenziaarm 
No s’avanzat pius manc’unu passu 
Tentat de s'avanzare cun violenzia 
Ma tantu terribile fracassu 
De mortos su fiumene pienat 
E i s'invasione intantu allenat. 
  
Sustenet firma sa posizione 
Sa forza nostra bene attrincerada 
Vittoriu cun bona intenzione 
Designat su pianu a s'assentada 
Tentat una propizía occasione 
De dare s'offensiva, a s'ìspensada 
Riordinat sas truppas e trinceas 
Cun sas suas filosofas bideas. 
  
Faghet calchi piticcu avanzamentu 
S’armada nostra in su fronte esistente 
E i sos inimigos tradimentu 
Han tentadu de fagher novamente 
Ma no han logu a procedimentu 
Pro chi  s’armada italica fervente 
Lis parat fronte e prestu los respinghet 
A lassare su postu los costringhet. 
  
A punt'a s’annu de s’invasione 
Vittoriu cumandat a s’offensiva 
E che unu invincibile dragone 
S'arma nostra curnbatit attiva 
S'Austria a s'improvvìsa aggressione 
Isgominada e de poderes priva 
Si fuit isconfitta e disperada 
Perdende tota sa terra invasada. 
  
Sighit sa gherra in terra, aria e mare 
Comente hat Vittòriu ordinadu 
E sos nostros cun fulgidu gherrare 
Hana su grande esercitu atterradu 
Cun provas de valore singolare 
Riacquistan su drittu usurpadu 
Binchen a Trento, Fiume e Trieste 
E s'Italia tota unida s’este. 
  
Ecco postos in liberazione 
Sos logos usurpados e invasos 
Chi pro s'infame dominazione 
Fini populos oppressos e romasos 
Vittoriu cun coro de leone 
Affrontende sa morte in medas casos 
Hat dadu, libertade vida e pane 
A frades nostros trattados che cane. 
  
Vittoriu potente in terra e mare 
E invincibile in forza aerea 
Su Montenegro hat devidu salvare 
S’Albania, sa Serbia ’e pelea 
Riscatat su chi hat cherfídu usurpare 
A s'Italia nostra europea 
Hat difesu sa Líbia ite gioia 
Drittos de Malta de Nizza e de Savoia. 
  
Est Vittoriu terzu chi hat unidu 
S'Italia dae seculos divisa 
E’ Vittoriu terzu est chi hat cumpridu 
S'impresa chi su bisagiu iat decisu 
Est Vittoriu terzu chi attrividu 
S'est a la liberare a s'improvvisu 
E cun sa sua magna gratitudine 
Nos salvesit da s’ischiavitudine. 
  
Ca Guglielmo s'haiat bideadu 
Cun Franziscu Zuseppe unidamente, 
In s'europa atterrare dogni stadu 
Cun  d’una ambizione prepotente 
E cun presunzione infatti hat nadu 
Chi deviat esister solamente 
Unu Re in su Chelu dominante 
E in sa terra unu solu regnante. 
  
Ma non sun sos contos resultados 
De aer s'universu in manu insoro 
Ca sos bonos cìviles alleados 
Impegnende su samben de su coro 
Isconfittos los hana e debellados 
Pro custu los elogio e los onoro 
E auguro chi vivan chent'annos 
Portende a s'universu benes mannos. 
  
Italianos mannos e minores 
Cuncurride da ogni parte e banda 
E cun rosas e atteros fiores 
Tesside a Vittoriu una ghirlanda 
Ca debellados sun sos invasores 
Italia orgogliosa e superba anda 
E poneli in sa testa a tua manu 
Sa corona 'e s'imperiu Romanu. 
  
Pensa chi cun decoro e cun azzardu 
Ti hat postu in liberu caminu 
S’amorosu, magnanimu Re Sardu 
Ch'est su Principe 'e Napoli e Torinu 
Su samben'eccellente Savoiardu 
T’hat liberada e amada continu 
Est Vittoriu terzu in cust'isfida 
Ch’at pro te impegnadu forza e vida. 
  
Sardigna pro su tou samben caru 
Tota contenta e tota aggradessida 
Offri a S'eroe una corona 'e laru 
A fozas d'oro e gemmas abbellida 
Esalta su valore eccelsu e raru 
De cust'istirpe a tie grata e fida 
E canta eternamente innos de gloria 
Pro sa grande invincibile vittoria 
  
Non bastante su sambene versadu 
Pro s'amore 'e sa domo Savoiarda 
Ma si I'aides in simile istadu 
Volentierosa progenie sarda 
Impigna coro e vida cun coidadu 
Attiva baldanzosa e gagliarda 
E isparghe su caru samben tou 
Pro sa difesa 'e su samben sou. 
  
E tue, cara istirpe, a sa Sardignia 
Protegela cun zelu e gentilesa 
Sollevala si bides chi nd’est digna 
In tanta insuperabile afflitesa 
Prima d'esser felice iat s'insigna 
Como dae sos males troppu offesa 
Si. lamentat chi est in patimentos 
Ma non sun iscultados sos lamentos 
  
Bidende vanu su si lamentare 
Sa poverita classe proletaria 
S'impignat cun. isforzu a tribagliare 
Si rendet ischiava volontaria 
Ma non podet sos males superare 
Pro chi semper s’annada l'est contraria 
De modu chi su tribagliu annuale 
No bastat pro s'imposta erariale. 
  
Duncas, Reina mama ‘e grande amore 
Chi has' semper sos suditos amadu 
Traffita da s'orribile dolore 
De ider su consorte assassinadu 
Tene corno gaudiu e s'onore 
Chi su genitu tou hat acchistadu 
E che mama de sa patria amorosa 
Amentati ‘e se zente bisonzosa. 
  
E tue, graziosa cara Elèna 
Lughente istella 'e s'Italicu istadu 
In parte conturbada dae sa pena 
Bide su genitore ispodestadu 
Corno godi cun gloria piena, 
Pro su triunfu e onore logradu 
E gosie sos fruttos tuos caros 
Si colmen cun pius onores raros. 
  
Ancoras tue grata e cumpassiva 
Prego d'esser cun sa prole affligida 
Chi de felicidade essende priva 
Amat sa morte pius de sa vida 
Ca de tanta fastiga eccessiva 
S'incontrat isbancada e consumida 
E oltre de sos tantos patimentos 
L'opprimit sos forzados pagamentos. 
  
E auguro a Umberto segundu 
Felice sorte e prospera salude 
Ch'in talentos filosofos profundu 
Lu ammiret s'eletta gioventude 
Imitet a su babbu in custu mundu 
E crescat in valore e in virtude 
Chi in tota s'europa terra e mare 
Lu potent sos píus dotos ìmitare. 
  
E tue magnu sire intellettosu 
Salvadore 'e sa nostra Nazione 
A largos annos regnes vittoriosu 
Cun conchistas de ammirazione 
Chi che eroe potente e valorosu 
Sies de s'Europa campione 
E custas conchistas tinde godes 
Tue e sos tuos posteros cun lodes. 
  
E pro grazia prego 'e t'ammentare 
De s'afflitta Sardigna, Sire gratu 
Nessi in amore 'e su bonu operare 
Ch'in cuss’impresa sos sardos hanu f attu 
Sa vida insoro e cherfende impignare 
Pro la ponner sa Patria in riscattu 
E da chi si congedan custos bravos 
Pro bisonzu non torren ischiavos. 
  
Tue chi has sa manu poderosa 
Comente babbu, de sinceru amore 
Sullevala cust'isula affannosa 
Ch'es fra d'ogni istadu inferiore 
Affranta, isfruttada 'e dogni cosa 
Cun pagamentos de dogni colore 
Chi de tantos triibaglios  e produttos 
Sos Sardignolos non de godin fruttos. 
  
E cando mai s'hana sollevare 
Sos sardos in s'isventurada sorte 
Si no bh’at chie 'e los disimpegnare 
Fra sos bonos ministros de sa Corte 
Ca li toccat continu de affrontare 
Tribagliu patimentu e pena forte 
Si non ses Tue, istirpe Savoiarda 
Chi la sullevat cust'isula Sarda? 
  
E a tie, guvernu italianu 
Fra sas felicidades triunfales 
Chi vivas t'auguro friscu e sanu 
Cun ministros e fidos generales 
Ancoras tue distende sa manu 
Pro leare a s'Italia sos males 
E pro grazia dona una mirada 
A sa Sardigna ch'est ismentigada. 
  
Infine cara istirpe maestosa 
Regna in paghe in sinu a Roma Santa 
Gradi custa ghirlanda preziosa 
E de sas tantas la colloca accanta 
Elogiu gratu de Franziscu Rosa 
Pro signu chi ti hat istima tanta 
E pro chi non possedit mezzus donu 
T'augurat s'imperiale Tronu.